গাঁয়ের সীমানা দিয়ে ওই যে বয়ে যাচ্ছে বামনি নদী, সেবার বর্ষায় লাগাতার বৃষ্টির জলে ফুলে ফেঁপে তার সে কী রাক্কুসি রূপ! প্রকৃতি যেন পাগলিনী। ছাড়েখাড়ে শেষ করে ভাসিয়ে নিয়ে যাবেই সর্বস্ব। সেই অভিশপ্ত রাতের কথা গাঁয়ের মুরুব্বিরা আজও ভুলতে পারেনি। বামনি নিঃশব্দে পাড় ভেঙে সর্বনাশী রূপ নিয়ে এসে মিশল রক্তদহের বিলে। হু হু করে নিমেষে বিল নিল করাল সাগরের রূপ। খাবলে খেলো চাষিদের জমি, খেতি, বাড়ি, গোহাল — যা পেল সামনে। ঘরে ঘরে উঠল মড়াকান্না।